फोंडेंः दुतळें- मडकय हांगच्या सखाराम नायक हाच्या घराचेर शुक्रारा दनपारां आंब्याचें झाड पडून तो आनी ताची घरकान्न उत्तरा नायकाक किरकोळ दुखापत जाली. हे घडणुकेक लागून नायक हाचें सुमार 4 लाख रुपयांचें लुकसाण जालां. फोंडेच्या उजो पालोवपी दलाच्या जवानांनी सांजे उसरां मेरेन झाड कुशीक काडलें.
 झाड पडलें तेन्ना घरांत सखाराम, ताची घरकान्न आनी स वर्सां पिरायेचो मोहित आशिल्लो. झाड मोडटना आयिल्लो आवाज आयकून सखारामान पुताक घट्ट धरलें. ताच्या आनी घरकान्नीचे फाटीक जखम जाली. लागींच्या भलायकी केंद्रांत तांचेर मुळावे उपचार करून तांका घरा धाडलें. घराक धोको आशिल्ल्यान झाड कापपा खातीर सखाराम हाणे भाटकाराक परवानगी दिवपाक सांगल्लें. मात ताणें आयकलें ना. तें घराचेर पडून नायक घराब्याचो संसार आतां उक्तार पडला.
 घराचेर झाड पडिल्ल्याची खबर मेळटगीर सरपंच शैलेंद्र पणजीकार, पंच वांगडी विनोद नायक हाणे वचून पळोवणी केली. पंचायती वतीन जाता ती मजत ताका दितले. पंचायत कायद्यांत त्रुटी आशिल्ल्यान पंचायती वतीन मजत करतना मर्यादा येतात अशें सरपंचान सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 